Neće biti nikakvog toleriranja pokušaja profitiranja iz katastrofe uragana Katrina, poručuje predsjednik Bush
Gospodin Bush je zatražio od bivših predsjednika Georgea Busha starijeg i Billa Clintona da stanu na čelo akcije prikupljanja financijs
Vlasti pokušavaju evakuirati desetke tisuća ljudi koji su još zatočeni u poplavljenom New Orleansu, tri dana nakon prolaska uragana Katrina. Izvješća iz grada ukazuju na sve očajnije stanje, sa stradalnicima koji spavaju na ulicama i akutnim nedostatkom hrane i pitke vode. Mnogi građani tog grada još su na krovovima i višim katovima zgrada čekajući na spas. U tijeku je evakuacija više od 20 tisuća ljudi iz natkrivenog nogometnog stadiona u New Orleansu, unatoč izvješćima o sporadičnoj pucnjavi i podmetanju vatri u kante za smeće. Ti će stradalnici biti smješteni u sličan sportski objekt u Houstonu. Policija i Nacionalna garda prebačeni su u velikom broju sa spasilačkih napora na borbu protiv pljačkaša, koji iz trgovina odnose ne samo hranu, nego i druge predmete, poput televizora i oružja. O rasprostranjenom pljačkanju se izvješćuje i iz susjedne savezne države Mississippi, gdje su obalni gradovi pretrpjeli ogromne štete. Predsjednik Bush je izjavio da američka savezna vlada vodi jedan od najvećih spasilačkih poduhvata u povijesti. Istodobno, on je najavio obilazak tri najteže pogođene savezne države – Mississippi, Alabamu i Louisianu, uključujući i New Orleans. Njegovi suradnici kažu da će osmotriti štete iz zraka i izravno na terenu, ali, ističu, putujući uz najmanju moguću pratnju kako ne bi omeo spasilačke napore. Bijela kuća je također objavila da je gospodin Bush zatražio od bivših predsjednika Georgea Busha starijeg i Billa Clintona da stanu na čelo akcije prikupljanja financijske pomoći iz privatnih donacija za pomoć žrtvama uragana. Predsjednik Bush se nenajavljeno pojavio u jutarnjoj emisiji televizije ABC i posebice se osvrnuo na pojave bezakonja i pljačke. On je istaknuo da neće biti niti najmanjeg toleriranja ne samo pljačke, nego i slučajeva nezakonitog podizanja cijena benzina, pokušaja prijevare osiguravajućih kompanija, odnosno, kako je rekao, bilo kakvog pokušaja profitiranja iz ove katastrofe.